Video's: Stofstorms op kamera vasgelê | Maroela Media
Foto: @emilremax op Twitter.
Moeder Natuur het Donderdag vir 'n skouspel gesorg toe 'n sand- en stofsstorms groot dele van die sentrale binneland in rooi gehul het.
Die verskynsel is deur 'n frontale stelsel veroorsaak wat verskeie dorpe en stede in die Noord-Kaap, Noordwes, Vrystaat en Gauteng geraak het. Dieselfde stelsel het ook vinnige donder- en haelstorms in KwaZulu-Natal en Mpumalanga veroorsaak. In sommige gebiede is haelkorrels so groot soos gholfballe gevorm.
Sihle Kunene, 'n weervoorspeller van die Bloemfonteinse weerdiens, het Vrydag aan Maroela Media gesê Donderdag se sandstorm is nie 'n algemene verskynsel nie.
"Die sandstorm het plaasgevind weens 'n kombinasie van donderstorms en intense hoëdrukstelsels," het Kunene gesê. "Sterk winde het omgeploegde grond van plase in die Vrystaat opgeraap en rondgewaai."
Hy het gesê sandstorms is minder algemeen as stofstorms en dat die storm oor Bloemfontein beslis 'n sandstorm was. "Sandstorms word geklassifiseer sodra sigbaarheid minder as 1 000 meter is. In Bloemfontein was die sigbaarheid 300 meter. Die storm wat Gautengers ervaar het was heelwaarskynlik 'n stofstorm, want sigbaarheid was meer as 1 000 meter," het hy verduidelik.